下環街市

下環街市，全稱下環街市市政綜合大樓係位於澳門半島下環區李加祿街同貨倉街以及下環街交界處嘅街市。

沿革 
原本街市起初設立下環小市街，小販就喺街道嘅兩邊擺檔。之後又喺下環小市街同下環街交界起咗一座兩層高嘅建築物，樓上開咗一間海鏡戲院，樓下就闢作街市，名為下環街市，而街坊就會叫佢做海鏡街市。海鏡戲院執笠之後，直到1950年代初，由於原本嘅街市不敷應用，市政當局就搵咗李加祿街被棄置嘅爛花園興建新街市。

下環街市喺1954年8月竣工啟用，名為下環市場，但係啲人都重係習慣叫做下環街市。佢係由澳門著名建築師陳焜培設計、土生葡人工程師左歐治嘅現代主義風格平房建築，個街市營運至2006年7月18日傍晚正式關閉，原本各個小販搬到去附近臨時街市繼續營業。

拆卸爭議 
原來管理街市嘅民政總署喺2004年建議拆卸下環街市，改為一間附有社區中心同泊車樓層嘅現代化街市，文化界雖然表示反對。但係民政總署已經喺2006年7月18日將街市關閉，並喺2006年8月開始動工重建，工程為期兩年，總造價預算為一億一千四百萬葡幣。

新下環街市 
新街市命名為下環街市市政綜合大樓，喺下環街市嘅原址興建；總建築面積13,120平方米，總樓高八層，另外有三層地庫做卸貨區同停車場；地面第一、二層係街市，街市嘅衛生狀況良好，三樓係圖書館，四樓就係社區活動中心，天臺係露天綠化區，設有羽毛球場。新街市於2009年11月26號啟用，而民政總署位於司打口嘅服務站亦於11月30號搬入街市四樓，並改名做「下環服務站」。

開放時間 
街市部分開放時間：朝早7:30至夜晚7:30

《澳門百科全書》：下環街市
澳門歷史文物關注協會：關注下環街市
遇上澳門下環街　「遊牧視野」網誌2006年3月8日

澳門街市